[{"text_idx": "#000008", "text": "A ninnau\u2019n wynebu gaeaf hir dan amodau Covid-19, gobeithio bydd rhifyn cyfredol Y Traethodydd yn eich diddori chi a\u2019ch diddanu."}, {"text_idx": "#000009", "text": "Cerddi trawiadol Derec Llwyd Morgan yw\u2019r peth cyntaf yn y rhifyn hwn, cerddi serch yn dathlu bywyd priodasol hir a dedwydd, a chariad y bardd at ei wraig yr un mor gadarn nawr ag erioed. Mae rhywbeth hyfryd yn \u2018Y Bard Cwsg 2020\u2019 a \u2018Jane yn Hen\u2019, y ddwy yn clymu argyfwng y Covid ag awen Dafydd ap Gwilym, ac yn dathlu dedwyddwch priodasol yng nghanol amodau caethiwus y cyfnod clo. Os oes rhywbeth difyrrus o risque\u0301 ynddynt, gwn y bydd darllenwyr Y Traethodydd yn eu gwerthfawrogi\u2019n fawr."}, {"text_idx": "#000010", "text": "Gan droi at yr ysgrifau rhyddiaith, dyma Ceri Davies yn dathlu camp Beibl Richard Parry ar achlysur pedwarcanmlwyddiant ei gyhoeddi, ac yn dadansoddi ei gynnwys yn olau, yn gynhwysfawr ac yn hynod afaelgar, tra bo Goronwy Wyn Owen, ein prif arbenigwyr ar fywyd a gwaith y Piwritan eirias o Gynfal, yn trafod \u2018Morgan Llwyd y Bardd\u2019. Fel rhyddieithiwr yr ydym yn meddwl am Morgan Llwyd fwyaf, awdur y campweithiau Gwaedd yng Nghymru, Llythyr i\u2019r Cymry Cariadus a Llyfr y Tri Aderyn, ond cawn ddadansoddiad yma o\u2019i awen yn ogystal. Yn dilyn hynny, ceir ail ran ysgrif Llion Wigley, \u2018Rhyfeddu at y Cread: Llenyddieth Taith yn Gymraeg, c. 1931-1975\u2019, sy\u2019n parhau i\u2019n tywys i\u2019r gwledydd Sgandinafaidd, i\u2019r Swistir ac i fannau eraill. A\u0302 llawer wedi gorfod hepgor eu gwyliau tramor eleni, mae\u2019n braf cael teithio i fannau pellenig yng nghwmni amrywiaeth gyfoethog o lenorion ddoe."}]